Foto: KUN.UZ O‘zbekiston delegatsiyasi Dushanbe shahrida bo‘ladigan tadbirlarda ishtirok etadi, deb xabar qilmoqda Tashqi ishlar vazirligi. Qayd etilishicha, O‘zbekiston Respublikasi tashqi ishlar vaziri Abdulaziz Komilov boshchiligidagi delegatsiya 2019 yilning 17-18 may kunlari Dushanbe shahriga tashrif buyuradi. Delegatsiya u yerda «Terrorizm va uni moliyalashtirish asoslari, xususan narkotiklarning noqonuniy aylanishi va uyushgan jinoyatchilikka qarshi kurashda xalqaro va mintaqaviy hamkorlik» mavzusidagi yuqori darajali konferensiyada va «Markaziy Osiyo – Yaponiya» muloqoti tashqi ishlar vazirlarining 7-majlisida ishtirok etadi. Dushanbe shahrida mazkur tadbirlarda ishtirok etayotgan delegatsiyalar rahbarlari bilan qator ikki tomonlama uchrashuvlar o‘tkazish ham rejalashtirilgan, deyiladi xabarda.